Jack Parow kry eie fees in Nederland | Maroela Media
Jack Parow (Foto: Verskaf)
Die Afrikaanse kletsrymer Jack Parow gaan op 4 November in die musieksentrum TivoliVredenburg in Utrecht, Nederland, sy eie fees hou om die uitreiking van sy vierde vollengte album te vier.
Die sanger het Woensdag in 'n verklaring gesê dié album, wat Africa for Beginners heet, word in September vanjaar uitgereik.
"Parow Fest" gaan volgens die verklaring 'n gróót makietie wees.
Africa for Beginners word vervaardig deur Johnny de Ridder, veral bekend as lid van Fokofpolisiekar.
"Dis 'n absolute eer om my eie fees te hê in 'n ander land," het Parow gesê. "Ek's dankbaar vir die geleentheid. My doel is om uiteindelik Suid-Afrikaanse bands saam met my oor te neem, want ek wil graag Suid-Afrika en ons musiek soveel as moontlik blootstelling gee en dit kan 'n goeie manier wees om dit te doen," het die sanger gesê.
Top Notch, 'n platemaatskappy in Nederland, het reeds 'n aanbod gemaak om dié album in Nederland te versprei.
Die kletsrymer het ook gesê hy het reeds sy oorsese musikant-vriende, wat onder meer saamgewerk het aan sy kortspeler, From Parow with Love, nadergehark om by die partytjie aan te sluit. Dié kunstenaars sluit in Skip & Die, De Likt, De Kraaien en Ertebrekers.
Vir meer inligting oor Africa for Beginners en "Parow Fest", besoek sy webwerf.
Jack Parow Nederland nuwe vrystellings
Clooneys vergoed bure ruim vir ongerief
ek reken dis omdat hy konsentreer op sy musiek en minder op politiek. baie geluk en voorspoed
Fantasties! Sê wat julle wil van hom, maar hy bevorder Suid-Afrikaanse musiek. Jy hoef nie van sy styl te hou om respek te hê vir wat hy doen nie. Hoeveel bands het al opgehou speel omdat daar net eenvoudig nie n groot genoeg mark in SA is nie? As Nederlanders en Belgiërs eers n smaak vir ons musiek kry, kan dit groot dinge beteken vir nuwe bands.
'n Klomp van die vloekwoorde wat hy in sy songs gebruilk, gaan GEEN impak op die Nederlanders maak nie, want dis gewone woorde in Nederlands, sonder enige lelike betekenis.